ΓΡΑΠΤΗ ΕΡΩΤΗΣΗ E-3513/02

υποβολή: Konstantinos Hatzidakis (PPE-DE) προς την Επιτροπή

(10 Δεκεμβρίου 2002)

Θέμα: Παραβίαση της κοινοτικής νομοθεσίας σχετικά με το περιβάλλον από την Ελλάδα

Σύμφωνα με πληροφορίες, στις 15 Νοεμβρίου επισκέφθηκε την Ελλάδα αντιπροσωπεία της Γενικής Διεύθυνσης Περιβάλλοντος η οποία θα εξέταζε τις περιπτώσεις παραβίασης της κοινοτικής νομοθεσίας σχετικά με το περιβάλλον από την Ελλάδα.

Θα μπορούσε να με ενημερώσει η Επιτροπή ποιες περιπτώσεις παραβίασης της κοινοτικής νομοθεσίας εξέτασε η παραπάνω αντιπροσωπεία, ποια ήταν τα συμπεράσματα στα οποία κατέληξε και σε ποιες ενέργειες προτίθεται να προβεί η Επιτροπή προκειμένου να συμμορφωθεί η Ελλάδα με την κοινοτική νομοθεσία·

Απάντηση της κας Wallstrm εξ ονόματος της Επιτροπής

(8 Ιανουαρίου 2003)

Στο πλαίσιο των συνεδριάσεων που πραγματοποιήθηκαν μεταξύ της Επιτροπής και των εθνικών διοικήσεων προκειμένου να εξεταστεί η εφαρμογή της κοινοτικής νομοθεσίας από τα κράτη μέλη (οι επονομαζόμενες συνεδριάσεις-πακέτο), αντιπροσωπεία της Γενικής Διεύθυνσης Περιβάλλοντος επισκέφτηκε την Ελλάδα στις 15 Νοεμβρίου 2002. Οι εν λόγω συνεδριάσεις έχουν ως στόχο την ανταλλαγή απόψεων και την παροχή διευκρινίσεων όσον αφορά τους φακέλους σχετικά με την κοινοτική νομοθεσία για το περιβάλλον.

Η ημερήσια διάταξη της εν λόγω συνεδρίασης περιελάμβανε συνολικά 21 καταγγελίες, εκ των οποίων 10 καταγγελίες ήταν σχετικές με την οδηγία 85/337/ΕΟΚ(1) για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, όπως τροποποιήθηκε από την οδηγία 97/11/ΕΚ(2), 10 καταγγελίες αφορούσαν την προστασία της φύσης (οδηγίες 79/409/ΕΟΚ(3) και 92/43/ΕΟΚ(4)) και μία καταγγελία ήταν σχετική με το πόσιμο νερό (οδηγία 80/778/ΕΟΚ(5)). Πρέπει να σημειωθεί ότι η ημερήσια διάταξη δεν περιελάμβανε κανένα φάκελο για παραβιάσεις.

Η συνεδρίαση διεξήχθη σε ένα κλίμα εποικοδομητικής συνεργασίας. Οι ελληνικές αρχές έλαβανπόψη τους τις παρατηρήσεις της Επιτροπής και επιβεβαίωσαν τη θέλησή τους να εξεύρουν λύσεις για τα ζητήματα και τα προβλήματα που τέθηκαν. Οι πληροφορίες που αποκτήθηκαν κατά τη διάρκεια της συνεδρίασης συνέβαλαν στη διευκρίνηση όλων των φακέλων των καταγγελιών και, στην συντριπτική πλειοψηφία των φακέλων, θα κοινοποιηθούν στην Επιτροπή γραπτώς.

Η ανάλυση των εν λόγω πληροφοριών θα επιτρέψει στην Επιτροπή να αποφασίσει για τη συνέχεια που θα δοθεί στις διάφορες καταγγελίες, κυρίως ενόψει της ταξινόμησής τους. Εντούτοις, στις περιπτώσεις όπου θα διαπιστωθεί παραβίαση της κοινοτικής νομοθεσίας για το περιβάλλον, η Επιτροπή δεν θα διστάσει να λάβει τα κατάλληλα μέτρα, συμπεριλαμβανομένης της κίνησης της διαδικασίας λόγω παράβασης, η οποία προβλέπεται από το άρθρο 226 της Συνθήκης ΕΚ για την ίδρυση της Κοινότητας, προκειμένου να διασφαλίσει την ορθή εφαρμογή του κοινοτικού δικαίου.

(1) Οδηγία 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, ΕΕ L 175 της 5.7.1985.

(2) Οδηγία 97/11/ΕΚ του Συμβουλίου, της 3ης Μαρτίου 1997, περί τροποποιήσεως της οδηγίας 85/337/ΕΟΚ για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, ΕΕ L 73 της 14.3.1997.

(3) Οδηγία 79/409/ΕΟΚ του Συμβουλίου, της 2ας Απριλίου 1979, περί της διατηρήσεως των αγρίων πτηνών, ΕΕ L 103 της 25.4.1979.

(4) Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας, ΕΕ L 206 της 22.7.1992.

(5) Οδηγία 80/778/ΕΟΚ του Συμβουλίου, της 15ης Ιουλίου 1980, περί της ποιότητας του πόσιμου νερού, ΕΕ L 229 της 30.8.1980.